作者：方千里
词牌/韵律：庆春宫・高阳台

paragraphs: 宿霭笼晴。
层云遮日，送春望断愁城。
篱落堆花，帘栊飞絮，更堪远近莺声。
岁华流转，似行蚁、盘旋万星。
人生如寄，利锁名缰，何用萦萦。
骎骎皓发相迎。
斜照难留，朝雾多零。
宜趁良辰，何妨高会，为酬月皎风清。
舞台歌榭，遇得旅、欢期易成。
莫辞杯酒，天赋吾曹，特地锺情。